32006D0698
L 287/34
JURNALUL OFÍCIAL AL UNIUNII EUROPENE
DECIZIA COMISIEI
din 16 octombrie 2006
privind măsurile de urgență aplicabile produselor pescărești importate din Brazilia și destinate consumului uman
[notificată cu numărul C(2006) 4819]
(Text cu relevanță pentru SEE)
(2006/698/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b),
întrucât:
(1)
În conformitate cu Regulamentul (CE) nr. 178/2002, măsurile necesare trebuie să fie adoptate în cazurile în care este evident că produsele alimentare dintr-o țară terță sunt susceptibile să reprezinte un risc major pentru sănătatea umană, sănătatea animală sau mediul înconjurător, iar acest risc nu poate fi combătut în mod satisfăcător prin măsurile luate de statul membru (statele membre) în cauză.
(2)
În conformitate cu Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică produselor alimentare de origine animală (2), operatorii din sectorul alimentar trebuie să se asigure că nu sunt depășite limitele care se aplică histaminei din produsele pescărești. Limitele respective, precum și metodele de eșantionare și de analiză au fost stabilite prin Regulamentul (CE) nr. 2073/2005 al Comisiei din 15 noiembrie 2005 privind criteriile microbiologice pentru produsele alimentare (3).
(3)
O inspecție comunitară efectuată recent în Brazilia a dezvăluit carențe grave în privința igienei la manipularea produselor pescărești. Ca urmare a acestor carențe, peștele nu este atât de proaspăt pe cât ar trebui, se deteriorează rapid și este posibil ca anumite specii de pești să conțină un nivel ridicat de histamine (în special speciile din următoarele familii: Scombridae, Clupeidae, Engraulidae, Coryfenidae, Pomatomidae și Scombresosidae). De asemenea, inspecțiile respective au dezvăluit faptul că autoritățile braziliene dispuneau de mijloace limitate de efectuare a controalelor necesare ale peștilor, în special controalele care au ca scop detectarea prezenței histaminei la peștii din speciile menționate anterior.
(4)
Produsele pescărești cu un conținut excesiv de histamină reprezintă un risc major pentru sănătatea umană.
(5)
Este necesar să se adopte la nivel comunitar măsuri aplicabile importurilor de produse pescărești care ar putea fi contaminate, cu scopul de a asigura o protecție eficientă și uniformă în toate statele membre.
(6)
Importurile în Comunitate de produse pescărești din speciile de pești asociate cu o cantitate mare de histidină ar trebui autorizate numai în cazul în care se poate demonstra că au fost supuse, la origine, unor controale sistematice care erau menite să verifice dacă conținutul lor de histamină nu depășește limitele stabilite de Regulamentul (CE) nr. 2073/2005.
(7)
Cu toate acestea, este necesar să se autorizeze temporar importul de loturi care nu sunt însoțite de rezultatele controalelor efectuate la origine, cu condiția ca statele membre să garanteze că loturile respective sunt supuse unor controale adecvate la sosirea lor la frontiera comunitară, pentru a verifica dacă respectivul conținut de histamină al loturilor nu depășește limitele stabilite de Regulamentul (CE) nr. 2073/2005. Această autorizație temporară ar trebui să se limiteze la perioada care ar permite autorităților braziliene să își dezvolte capacitățile de control.
(8)
Regulamentul (CE) nr. 178/2002 instituie un sistem rapid de alertă pentru produsele alimentare sau hrana pentru animale, care ar trebui utilizat în scopul punerii în aplicare a obligației de informare reciprocă prevăzute la articolul 22 alineatul (2) din Directiva 97/78/CE a Consiliului (4). În afară de aceasta, statele membre trebuie să informeze Comisia, prin intermediul unor rapoarte periodice, cu privire la rezultatele analitice ale controalelor oficiale efectuate în ceea ce privește loturile de produse pescărești din Brazilia.
(9)
Prezenta decizie ar trebui să fie revizuită ținând seama de garanțiile oferite de Brazilia și pe baza rezultatelor testelor efectuate de statele membre.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Domeniul de aplicare
Prezenta decizie se aplică produselor pescărești care provin din pești din familiile Scombridae, Clupeidae, Engraulidae, Coryfenidae, Pomatomidae și Scombresosidae, importate din Brazilia și destinate consumului uman.
Articolul 2
Teste de detectare a histaminei
(1) Statele membre autorizează importurile în Comunitate ale produselor prevăzute la articolul 1 numai în cazul în care sunt însoțite de rezultatele unui test de detectare a histaminei, efectuat în Brazilia înainte de expedierea lor, care atestă faptul că respectivul conținut de histamină este inferior limitelor stabilite de Regulamentul (CE) nr. 2073/2005. Aceste teste trebuie să fie efectuate în conformitate cu metoda de eșantionare și de analiză prevăzută de Regulamentul (CE) nr. 2073/2005.
(2) Prin derogare de la alineatul (1), statele membre autorizează importul de produse prevăzute la articolul 1, care nu sunt însoțite de rezultatele testelor de detectare prevăzute la alineatul (1), cu condiția ca statul membru importator să garanteze că fiecare lot de produse este supus unor teste menite să verifice dacă respectivul conținut de histamină al acestora este inferior limitelor stabilite de Regulamentul (CE) nr. 2073/2005. Aceste teste trebuie să fie efectuate în conformitate cu metoda de eșantionare și de analiză prevăzută de Regulamentul (CE) nr. 2073/2005.
Articolul 3
Rapoarte
Statele membre informează de îndată Comisia în cazul în care testele efectuate în conformitate cu articolul 2 alineatul (2) dezvăluie un nivel de histamină care depășește limitele stabilite de Regulamentul (CE) nr. 2073/2005 pentru produsele pescărești.
Statele membre prezintă Comisiei un raport cu privire la toate testele efectuate în conformitate cu articolul 2 alineatul (2).
Statele membre utilizează sistemul rapid de alertă pentru produsele alimentare sau hrana pentru animale instituit de Regulamentul (CE) nr. 178/2002 pentru transmiterea informațiilor și a rapoartelor respective.
Articolul 4
Imputarea cheltuielilor
Toate cheltuielile care decurg din aplicarea prezentei decizii sunt în sarcina expeditorului, destinatarului sau reprezentantului acestora.
Articolul 5
Conformitate
Statele membre informează de îndată Comisia cu privire la măsurile luate pentru a se conforma prezentei decizii.
Articolul 6
Perioada de aplicare
Prezenta decizie se aplică până la 31 decembrie 2006.
Articolul 7
Destinatari
Prezenta decizie se adresează statelor membre.
Adoptată la Bruxelles, 16 octombrie 2006.